Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од и Г.А.С од Прилеп, поднесена против Решението на Министерството за финансии, по предметот Барање за пристап до информации од јавен карактер, на 26.03.2024 година го донесе следното

**Р Е Ш Е Н И Е**

**1**. Жалбата изјавена од Г.А.С од Прилеп, поднесена против Решението бр.03-2536/4 од 28.02.2024 година на Министерството за финансии, заведена во Агенцијата под бр.08-57 на 13.03.2024 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.03-2536/4 од 28.02.2024 година**.**

**О Б Р А З Л О Ж Е Н И Е**

Г.А.С. од Прилеп, на 07.02.2024 година поднела Барање за пристап до информации од јавен карактер до Министерството за финансии заведено во Министерството под бр.03-2536/1 од 08.02.2024 година, со кое побарала да и се достави следната информација:

“Решение на министерот за финансии за формирање на комисија за одлучување по барањата за денационализација со седиште во Општина Прилеп, критичен период 25.11.2002 година.

Решението да содржи име и презиме на претседателот на комисијата и членовите на комисијата и мандатот.

По можност кој член на комисијата бил известител на решението ДН бр.17-155/2000 од 25.11.2002 година на Министерот за финансии преку комисијата за одлучување по барањата за денационализација со седиште во Општина Прилеп.

Односно кој член од комисијата административно и технички го изработи решението ДН бр.17-155/2000 од 25.11.2002 година на Министерот за финансии преку комисијата за одлучување по барањата за денационализација со седиште во Општина Прилеп“.

Имателот на информации постапувајќи по наведеното барање донел Решение бр.03-2536/4 од 28.02.2024 година со кое Барањето на Барателот на информации се одбива во целост. Во Решението е наведено: “...Во конкретниот случај, се работи за странка во постапката за денационализација која своите права може и треба да ги остварува со други закони, lex specialis, односно согласно согласно одредбите од Законот за денационализација и Законот за општата управна постапка кои ја регулираат оваа материја. Остварувањето на правото на слободен пристап не подразбира истовремено и повреда на одредбите од други материјални и процесни закони по кои се водат одредени постапки. Исто така во конкретниот случај не станува збор за барање на информации од јавен карактер туку за барање на информации од приватни и лични интереси, а барателот овие интереси може и треба да ги остварува пред се, согласно материјалните закони (погоре наведени) кои ја регулираат соодветната материја во предметите во кои тој се јавува како странка и правната заштита треба да ја бара согласно тие закони .....“.

Незадоволен од горенаведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-57 на 13.03.2023 година, во која наведува: “..ја поднесувам оваа жалба поради повреда на материјалниот закон; решението не е јасно, неможе да се испита и не содржи причини за релевантните факти...“.

Агенцијата, преку е-маил заведен под бр.08-57 од 13.03.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 21.03.2024 година, Имателот на информации до Агенцијата достави Одговор на жалба бр.03-2536/6 од 20.03.2024 година, во кој наведува: “...Постапувајќи по Барањето, Министерството за финансии на ден 28.02.2024 година изготви Решение бр.03-2536/4 со кое барањето е одбиено и истото е доставено до барателот.....Ценејќи ги наводите во Жалбата, Министерството за финансии утврди дека истата во целост е неоснована...Во врска со наводот на барателот дека претседателот и членовите не биле наведени со име и презиме, известуваме дека наведеното и донесеното решение од страна на Комисијата за денационализација не е предмет на барање за слободен пристап до информации од јавен карактер, а податоците кои ги бара барателот не се информации од слободен пристап. Во конкретниот случај, барателот Г.А.С била странка во конкретната постапка за денацинализација и истата е правосилна завршена. Исто така, барателот своите права можел и требало да ги остварува со други закони- lex specialis , односно согласно одредбите од Законот за денационализација и Законот за општата управна постапка кои ја регулираат оваа материја и кои се применуваат во конкретната постапка ....“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр.03-2536/4 од 28.02.2024 година на Имателот на информации го потврди**, поради следното:

Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Министерството за финансии, не претставува барање за пристап до информации од јавен карактер, туку е барање од личен интерес односно барање од надлежност на Министерството за финансии.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежност на Имателот на информации, а не се бара информација од јавен карактер согласно Законот за слободен пристап до информации од јавен карактер.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Агенцијата на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично.

Законот за слободен пристап нема за цел, преку поднесување на барање за пристап до информации од јавен карактер, барателите на информации да остваруваат лични, приватни или индивидуални права, или како странки да обезбедуваат докази за водење на судски постапки, дополнително да бараат и предлагаат преземање на управни дејствија и донесување на потврди, извештаи и/или други акти, за кои се во тек, или врз основа на бараните податоци ќе бидат поведени постапки пред надлежните судови, каде што барателот за пристап до информации од јавен карактер е една од странките во спорот.

Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. ќе се помогне да се разбере прашањето за кое се креира јавна политика или се води парламентарна дебата и 7. ќе се овозможи еднаков третман на секој граѓанин пред законите“. Законската дефиниција на “јавниот интерес“значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена. **Директор,**

**Пламенка Бојчева**